SAUK hof toe oor ‘onreëlmatige aanstellings’(Foto: Facebook) Die SAUK wend hom nou tot die arbeidshof om minstens 28 aanstellings wat onreëlmatig gedoen is ter syde te laat stel. Die openbare uitsaaier sê in ŉ verklaring die aanstellings is nie ingevolge die SAUK se reëls gedoen nie. Hy vra die arbeidshof dus om dit onwettig en ongeldig te verklaar. “Die aansoek volg die riglyne in die verslae van die Openbare Beskermer, die parlementêre ad hoc-komitee, asook die SAUK se interne ondersoek oor onreëlmatige aanstellings,” lui die verklaring. “Tot dusver is 28 sake in die eerste fase van die proses geïdentifiseer. Nóg onreëlmatige aanstellings kan met verloop van die ondersoek moontlik aan die lig kom. Alle geraakte partye gaan die geleentheid kry om die aansoek teen te staan.” Die SAUK sê hy bly verbind tot die afdwing van behoorlike bestuursmaatreëls wat moet verseker dat daar aan alle beleid voldoen word. Intussen het die SAUK se nuutaangestelde bedryfshoof, dr. Craig van Rooyen, verlede week bedank. Hy is einde April in ŉ waarnemende hoedanigheid aangestel, nadat Chris Maroleng, sy voorganger, weens growwe nalatigheid en wangedrag afgedank is. Van Rooyen sou ŉ sleutelrol in die SAUK se herstelplan speel.